Man sterf na vliegtuig neerstortŉ Man is dood en nog een is ernstig beseer na hulle ligte vliegtuig naby Groblersdal in Limpopo neergestort het. ŉ Woordvoerder van ER24, Andre Visser, sê paramedici is Maandagmiddag ontbied na die R555 na berigte van ŉ motorongeluk. Visser sê toe paramedici op die toneel aankom het hulle egter gevind dit was ŉ ligte vliegtuig wat naby die pad neergestort het. “Een van die mans was steeds in die vliegtuig terwyl die ander buite die vliegtuig gesit het. Die man in die vliegtuig, glo in sy 60’s, het nie meer asemgehaal nie en is kort nadat hy uit die vliegtuig verwyder is oorlede.” Visser sê die ander man is vir rug-, nek- en borsbeserings sowel as gebreekte bene behandel voor hy na ŉ nabygeleë hospitaal gehaas is. Die oorsaak van die ongeluk word ondersoek.